text: Udsigt til fyringer i Esbjerg Kommune
  29 august 2012 kl. 07.00
  130 job står på spil i Esbjerg Kommune, når lokalpolitikerne sætter sig til forhandlingsbordet for at skære næste års budget til.
  Politikerne skal finde 200 millioner kroner i budgettet for at få kommunens økonomi til at løbe rundt.
  De fleste penge skal hentes på lønkontoen. 
  En løs optælling viser, at der skal afskediges mindst 130 medarbejdere, skriver JydskeVestkysten.
  Formand for FOA Esbjerg Alis Boesen er chokeret over meldingen.
  - Jeg har rigtigt svært ved at forestille mig hvordan politikerne kan blive ved med at afskedige, men de har måske fået øje på noget som jeg ikke har fået øje på, siger Alis Boesen til P4 Esbjerg.
  Esbjerg Kommune tæller 11.000 ansatte.
  